《寄韩司徒》
明代·王鏊

我昔游京华，贤豪并驰骋。所睎稷契辈，肯顾绛灌等。

一朝事势异，云散江湖迥。翛然卧一丘，百念付灰冷。

死生离合间，我志久已冥。有如河东公，在念独耿耿。

公如玄酒樽，澹泊中隽永。世途亦堪怜，汲短废脩绠。

忆忝剡荐初，对判尚书省。我言公弗猜，公意我先领。

公如剑就硎，我若弓受㯳。退食多赓酬，官居无造请。

杂篇束碎金，欲和辄羞郢。岂徒灭坎窞，固已绝畦町。

深情独先饫，苦节众尤警。从宦四十年，一室每悬罄。

中年已鳏居，不惑先杨秉。曾无菅蒯从，况乃粉黛靓。

吏人抱衾裯，一灯照孤影。朝饤具三韭，夕设或脯脡。

鲁山与阳城，异世可同境。啜醨彼何人，众醉嘲独醒。

谦谦君子心，当事尤骨鲠。率众叩天阍，群邪期尽屏。

傍观何脉脉，独立殊挺挺。嗟天独奚为，事变在俄顷。

逆阉据津要，威福恣所逞。平生相许志，一旦成画饼。

亟褫乃所甘，酷罚独何𤯝。我时忝枢近，太息莫能拯。

俸资或潜输，譬割舂锄胫。归卧汾晋间，甘心混蛙黾。

却扫绝梁砀，清风播箕颍。公既遁蒿莱，我旋谢台鼎。

吴晋两閒人，万里星河炯。茫茫天地间，挂此东西景。

蛩蛩失蚷■，伫望劳我颈。靡由探兴居，况复承欬謦。

欲命淮南驾，或放山阴艇。出门若有碍，大道坐成梗。

何时睹至治，四国仰嘉靖。二鸟复相逢，云天恣游泳。

作者简介：王鏊（1450—1524）明代名臣、文学家。字济之，号守溪，晚号拙叟，学者称震泽先生，汉族，吴县（今江苏苏州）人。十六岁时国子监诸生即传诵其文，成化十一年进士。授编修，弘治时历侍讲学士，充讲官，擢吏部右侍郎，正德初进户部尚书、文渊阁大学士。博学有识鉴，有《姑苏志》、《震泽集》、《震泽长语》。